***Студентска успеваемост през периода 2012 – 2015 г.***

Успеваемостта на студентите в процеса на тяхната теоретична и практическа подготовка стои с особена острота пред всяко ръководство и пред целия преподавателски състав. Тенденцията за все по-ниска мотивация и за по-слаба подготвеност на нашите кадри и ниглижиране на учебния процес от страна на студентите се засилва. Средният успех от положените семестриални изпити от редовните, поправителните и ликвидационните сесии за периода 2011 – 2015 г. по задължителните дисциплини е **среден 3.46**. През отделните години и сесии не се установат значителни колебания в успеваемостта, като вариациите са между 3.42 и 3.49. В същото време средният успех от изпитите по избираемите дисциплини през същите сесии е много добър 5.00, като също се движи в много близки стойности през отделните години – между 4.90 и 5.10.

**Среден успех от семестриални изпити по учебни години през мандата 2011 - 2015 г**.

Видно е открояването на значителна разлика в успеваемостта по задължителните и избираемите дисциплини. Вероятното обяснение за това се крие в различните критерии при оценяването на знанията или може би и в мотивацията на студентите. Перманентно се отчита относително ниска успеваемост по дисциплините систематична анатомия, имунология, функционална патология и оперативна хирургия, където както след редовна, така и след ликвидационна сесия, близо 50% (понякога повече) от явилите се на изпит студенти показват слаби резултати.

***Държавни изпити***

Резултатите от проведените държавни изпити (ДИ) през периода 2012 – 2015 г., са предствени на следващата графика. Видно е от нея, че те са близки до осреднената стойност на резултатите от семестриалните изпити по задължителните дисциплини. Не се откриват и значими различия в средния успех между формулираните като „практичен“ и „теоретичен“ държавен изпит. Тук следва да се отбележи, че процентът на успеваемост на ДИ варира между 65% и 71% за периода тоест около 30-35% от потенциално завършващите не могат да се дипломират поради пропадане на поне един от двата държавни изпита. Все пак процентът на успешно положилите държавните изпити е по-висок от този на осреднения процент от успешно полагащите семестриалните изпити по задължителни дисциплини през цялото време на следването.

**Среден успех от проведени държавни изпити 2012 – 2015 г\***

\* за 2015/2016 - само от редовна окончателна сесия

***Дипломирани ветеринарни лекари***

През периода 2012 – 2015 г. дипломи за магистър ветеринарни лекари от Ветеринарномедицински факултет получиха общо **467** ветеринарни лекари. Единадесет от тях бяха чуждестранни граждани от Гърция, Кипър, Латвия, Македония, Турция и Украйна . С най-висок среден успех (добър 4.35) се дипломираха абсолвентите от 87-ми випуск през 2015 г. Това беше един от най-добрите випуски през последните години, в който се отличаваха много добри и отлични студенти, като Росен Иванов (5.92), Руси Моренов (5.85), Иван Лефтеров (5.65) и др. Това бяха колеги оставили трайни впечатления сред целия преподавателския състав с тяхната висока мотивация, отговорност, постоянство и висок морал, които служеха за пример.

**Брой дипломирани ветеринарни лекари, 2012 – 2015г.**

|  |  |  |  |  |
| --- | --- | --- | --- | --- |
| Випуск  година | 84ти | 85ти | 86ти | 87ми |
| 2012 | 2013 | 2014 | 2015 |
| \*Бр. дипломирани | 126 (2) | 139 (5) | 91 (3) | 111 (1) |

\* *В скоби е броя на чуждестранните граждани, който е вкл. в общия брой на дипломираните*.